感二子
作者：歐陽修
朝代：宋

paragraphs: 黄河一千年一清，岐山鳴鳳不再鳴。
自從蘇梅二子死，天地寂默收雷聲。
百蟲壞戶不啟蟄，萬木逢春不發萌。
豈無百鳥解言語，喧啾終日無人聽。
二子精思極搜抉，天地鬼神無遁情。
及其放筆騁豪俊，筆下萬物生光榮。
古人謂此覷天巧，命短疑爲天公憎。
昔時李杜爭橫行，麒麟鳳凰世所驚。
二物非能致太平，須時太平然後生。
開元天寶物盛極，自此中原疲戰爭。
英雄白骨化黄土，富貴何止浮雲輕。
唯有文章爛日星，氣凌山岳常崢嶸。
賢愚自古皆共盡，突兀空留後世名。